ET Euroopa Liidu Teataja L 5/3

KOMISJONI RAKENDUSOTSUS,

9. jaanuar 2014,

kava „HVO Renewable Diesel Scheme for Verification of Compliance with the RED sustainability criteria for biofuels” tunnustamise kohta Euroopa Parlamendi ja nõukogu direktiivide 98/70/EÜ ja 2009/28/EÜ kohastele säästlikkuse kriteeriumidele vastavuse tõendamiseks

(2014/6/EL)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. aprilli 2009. aasta direktiivi 2009/28/EÜ taastuvatest energiaallikatest toodetud energia kasutamise edendamise kohta ning direktiivide 2001/77/EÜ ja 2003/30/EÜ muutmise ja hilisema kehtetuks tunnistamise kohta, (1) eriti selle artikli 18 lõiget 6,

võttes arvesse Euroopa Parlamendi ja nõukogu 13. oktoobri 1998. aasta direktiivi 98/70/EÜ bensiini ja diislikütuse kvaliteedi ja nõukogu direktiivi 93/12/EMÜ muutmise kohta, (2) eriti selle artiklit 7c lõiget 6,

pärast konsulteerimist biokütuste ja vedelate biokütuste jätkusuutlikkuse komiteega

ning arvestades järgmist:

(1) Direktiivides 98/70/EÜ ja 2009/28/EÜ on sätestatud biokütuste säästlikkuse kriteeriumid. Direktiivi 98/70/EÜ artiklite 7b ja 7c ning IV lisa sätted on sarnased direktiivi 2009/28/EÜ artiklite 17 ja 18 ning V lisa sätetega.

(2) Kui vedelaid ja muid biokütuseid tuleb arvesse võtta direktiivi 2009/28/EÜ artikli 17 lõike 1 punktides a, b ja c osutatud põhjustel, peaksid liikmesriigid ettevõtjatelt nõudma, et need tõendaksid vedelate ja muude biokütuste vastavust direktiivi 2009/28/EÜ artikli 17 lõigete 2–5 kohastele säästlikkuse kriteeriumidele.

(3) Kui ettevõtja esitab komisjoni tunnustatud vabatahtliku kava kohaselt saadud tõendid või andmed tunnustamisotsuse ulatuses, ei peaks liikmesriik nõudma tarnijalt täiendavaid tõendeid säästlikkuse kriteeriumidele vastavuse tõendamiseks.

(4) Komisjonilt taotleti 14. augustil 2013 tunnustust selle kohta, et kava „HVO Renewable Diesel Scheme for Verification of Compliance with the RED sustainability criteria for biofuels” tõendab, et sellega hõlmatud biokütusesaadetised vastavad direktiivide 98/70/EÜ ja 2009/28/EÜ kohastele säästlikkuse kriteeriumidele. Kava võib hõlmata peamiselt hüdrogeenitud taimeõli sisaldava biodiisli tootmiseks sobivaid kõiki lähteaineid (sealhulgas rafineerimata palmiõli, rapsiõli, sojaõli ja loomseid rasvu) ning seda kohaldatakse kogu maailmas. Kava hõlmab kogu tarneahelat alates tooraine tootmisest kuni biokütuste müügini. Tunnustatud kava tuleks avaldada direktiivis 2009/28/EÜ sätestatud läbipaistvusplatvormi vahendusel. Arvesse tuleks võtta tundliku äriteabega seotud kaalutlusi, mille tõttu võidakse avaldada kava üksnes osaliselt.

(5) Kava „HVO Renewable Diesel Scheme for Verification of Compliance with the RED sustainability criteria for biofuels” hindamisel leiti, et kava hõlmab nõuetekohaselt direktiivides 98/70/EÜ ja 2009/28/EÜ sätestatud säästlikkuse kriteeriume ning selles kohaldatakse direktiivi 98/70/EÜ artikli 7c lõikes 1 ja direktiivi 2009/28/EÜ artikli 18 lõikes 1 nõutud massibilansisüsteemi.

(6) Kava „HVO Renewable Diesel Scheme for Verification of Compliance with the RED sustainability criteria for biofuels” hindamisel leiti, et see vastab asjakohastele usaldusväärsuse, läbipaistvuse ja sõltumatu auditi standarditele ning järgib ka direktiivi 98/70/EÜ IV lisas ja direktiivi 2009/28/EÜ V lisas sätestatud metoodikat.

(7) Kava „HVO Renewable Diesel Scheme for Verification of Compliance with the RED sustainability criteria for biofuels” hinnati komisjoni käesoleva rakendusotsuse vastuvõtmise ajal kehtivate õigusaktide seisukohast. Õigusliku aluse asjakohaste muudatuste korral hindab komisjon kava lähtuvalt asjaolust, kas kava hõlmab endiselt nõuetekohaselt säästlikkuse kriteeriume, mille suhtes seda on tunnustatud.

(8) Käesolevas otsuses sätestatud meetmed on kooskõlas biokütuste ja vedelate biokütuste jätkusuutlikkuse komitee arvamusega,

ON VASTU VÕTNUD KÄESOLEVA OTSUSE:

Artikkel 1

Kavaga „HVO Renewable Diesel Scheme for Verification of Compliance with the RED sustainability criteria for biofuels”, mille tunnustamise taotlus esitati komisjonile 14. augustil 2013, tõendatakse, et kavaga hõlmatud biokütusesaadetised vastavad direktiivi 2009/28/EÜ artikli 17 lõigete 3, 4 ja 5 ning direktiivi 98/70/EÜ artikli 7b lõigete 3, 4 ja 5 kohastele säästlikkuse kriteeriumidele.

Kava sisaldab ka direktiivi 2009/28/EÜ artikli 17 lõike 2 ja direktiivi 98/70/EÜ artikli 7b lõike 2 kohaldamise täpseid andmeid.

Kava võib kasutada direktiivi 98/70/EÜ artikli 7c lõikele 1 ja direktiivi 2009/28/EÜ artikli 18 lõikele 1 vastavuse tõendamiseks.

Artikkel 2

Kui pärast käesoleva otsuse vastuvõtmist tehakse kavasse muudatusi, mis võivad mõjutada käesoleva otsuse alust, tuleb sellistest muudatustest komisjonile viivitamata teatada. Komisjon hindab teatatud muudatusi lähtuvalt asjaolust, kas kava hõlmab endiselt nõuetekohaselt neid säästlikkuse kriteeriume, mille suhtes seda on tunnustatud.

Kui on selgelt tõendatud, et kavas ei ole rakendatud käesoleva otsuse seisukohast otsustavaid aspekte, ning kui kõnealuste aspektide osas on toimunud raskeid ja struktuurseid rikkumisi, võib komisjon käesoleva otsuse kehtetuks tunnistada.

Artikkel 3

Käesolev otsus kehtib viis aastat.

Artikkel 4

Käesolev otsus jõustub kahekümnendal päeval pärast selle avaldamist Euroopa Liidu Teatajas.

Brüssel, 9. jaanuar 2014 Komisjoni nimel president José Manuel BARROSO

(1) ELT L 140, 5.6.2009, lk 16.

(2) EÜT L 350, 28.12.1998, lk 58.